Ebibiman yɛ ɔman a Nyame ehyira papaapa. Ɔba no Ɔdomankodze ahorow a, Ebibiman wɔ ne nyinara bi. Dɛ ɔyɛ sɔɔfee, nkyen, sikakɔkɔɔ, dɛnkyɛmbo, fangoo, atɔsodze ahorow, eduaba, dɛtse na adze na adze dze, Ebibirman wɔ ne nyinara bi. Ɔtɔ fa bi a, dza aborofo na hɔn a woetwa Ebibiman ho ehyia hu bibinyi anaa ebibifo dɛ yɛyɛ nkorɔfo binom a hɛn adwen wɔ famu nkankan sɛ ɔba no abɔdzenyansapɛ, nkontaabu na abaɛfor mfirdwuma ho a, naaso ɔnntse dɛm bi.
Ndzɛmba ahorow a ebibifo ayɛ na wogu do reyɛ no bor ntsease do. Ndwumakuw akɛse na nyimpa etsitsir na wofi Ebibir afamu a wɔrobɔ hɔnho mbɔdzen araa yie a wɔsɛ abawdobɔdze. Ekunyin binom tse dɛ Alatanyi Dangote robɔ no ho mbɔdzen papaapa. Hɛn wura Kwadwo Sarfo Kantanka so robɔ no ho mbɔdzen yie. Ɔnnyɛ nwanwa dɛ, wiadze n’afɛndzanan nyinarafo enyi ahyɛ ase rokɔ Ebibiman ho.
Asɛm pa bi fi Alataman mu aba. Ebɛn asɛm a? Alata edwumakuw a wɔfrɛ hɔn Uniccon ayɛ abaɛfor ohonyi nyimpa a ɔka kasahorow nkorkor akron. Wɔfrɛ abaɛfor ohonyi nyimpa yi Omiefe. Omiefe abɛyɛ abaɛfor ohonyi nyimpa a odzi kan wɔ Ebibiman mu. Kasahorow a ɔka nye Borɔfo kasa, Frɛnkye, Arabeke, Kiswahili, Pigyin, Hawosa, Yoruba, Igbo na Afrikanse.
Wɔayɛ abaɛfor ohonyi nyimpa yi Igbonyi. Ne tsentsen yɛ abasa nsia (6ft) na ɔyɛ ɔbaasima mapa a oribedzi dwuma aboa Ebibiman. Yɛma Uniccon edwumakuw no ayekoo na yɛsan ma ɔbaa pa Omiefe so abayie.
